PIRMOSIOS INSTANCIJOS TEISMO (penktoji kolegija)
SPRENDIMAS
2004 m. birželio 10 d.
Sujungtos bylos T-153/01 ir T-323/01
Mercedes Alvarez Moreno
prieš
Europos Bendrijų Komisiją
„Pareigūnai – Pagalbinis darbuotojas – Konferencijų vertėjas – Kitų Europos Bendrijų tarnautojų įdarbinimo sąlygų 74 straipsnis – Darbo sutarties pasibaigimas“
Visas tekstas prancūzų kalba II - 0000
Dalykas:      Ieškinys, pareikštas dėl prašymo panaikinti 2001 m. vasario 13 d. ir 23 d. Komisijos laiškus, kuriais ieškovė buvo informuota,
kad daugiau į darbą nebus priimami vyresni kaip 65 metų konferencijų vertėjai, ir dėl prašymo atlyginti žalą.
Sprendimas:      Ieškinį byloje T‑153/01 atmesti kaip nepriimtiną. Byloje T‑323/01 panaikinti 2001 m. vasario 23 d. sprendimą. Atmesti likusią
ieškinio dalį byloje T‑323/01. Kiekviena iš šalių byloje T‑153/01 padengia savo bylinėjimosi išlaidas. Komisija padengia visas
bylinėjimosi išlaidas byloje T‑323/01.
Santrauka
1.     Pareigūnai – Ieškinys – Asmens nenaudai priimtas aktas – Sąvoka – Laiškas, vertinamas kaip atsisakymas nuo šiol įdarbinti
laisvai samdomą konferencijų vertėją pagalbiniu darbuotoju pagal kitų Europos Bendrijų tarnautojų įdarbinimo sąlygų 78 straipsnį
(Pareigūnų tarnybos nuostatų 91 str.)
2.     Pareigūnai – Kitų Europos Bendrijų tarnautojų įdarbinimo sąlygos – Pagalbiniai darbuotojai – Laisvai samdomi vertėjai, kuriems
taikomas Kitų Europos Bendrijų tarnautojų įdarbinimo sąlygų 78 straipsnis – Amžiaus apribojimo sąlyga, kuri nėra privaloma
darbo sutartims, sudarytoms dėl vertimo konkrečiomis dienomis – Kitų Europos Bendrijų tarnautojų įdarbinimo sąlygų 74 straipsnio
netaikymas
(Kitų Europos Bendrijų tarnautojų įdarbinimo sąlygų 74 str. ir 78 str.)
3.     Pareigūnai – Ieškinys – Ieškinys dėl žalos atlyginimo, pareikštas netaikius
ikiteisminės procedūros pagal Pareigūnų tarnybos
nuostatus
– Nepriimtinumas
(Pareigūnų tarnybos nuostatų 90 str. ir 91 str.)
4.     Pareigūnai – Deliktinė institucijų atsakomybė – Tarnybinis pažeidimas – Netikslus Tarnybos nuostatų straipsnių aiškinimas,
kuris nėra tarnybinis pažeidimas
5.     Pareigūnai – Ieškinys – Ieškinys dėl žalos atlyginimo – Skundžiamo neteisėto akto panaikinimas – Tinkamas moralinės žalos
atlyginimas
(Pareigūnų tarnybos nuostatų 91 str.)
1.     Ieškinio dėl panaikinimo objektas gali būti (tik) tokie aktai, kurie sukelia privalomas teisines pasekmes (tiesiogiai ir nedelsiant)
darydami poveikį ieškovo interesams bei atitinkamai keisdami jo teisinę padėtį.
Toks yra administracijos laiškas, kuriuo atsakoma į asmens, su kuriuo pagal Kitų Europos Bendrijų tarnautojų įdarbinimo sąlygų
78 straipsnį yra sudaryta laisvai samdomo konferencijų vertėjo darbo sutartis, pateiktą prašymą, ir kuris, nors ir nėra asmeniškai
susijęs su specifine suinteresuotojo asmens padėtimi, turi būti objektyviai suprantamas kaip išreiškiantis institucijos atsisakymą
priimti iš naujo į darbą dėl jo amžiaus.
(žr. 56, 61 ir 62 punktus)
Nuoroda: 1995 m. spalio 19 d. Pirmosios instancijos teismo sprendimo Obst prieš Komisiją, T‑562/93, Rink. VT p. I‑A-247 ir II‑737, 23 punktas; 2000 m. liepos 13 d. Pirmosios instancijos teismo sprendimo Hendrickx prieš Cedefop, T‑87/99, Rink. VT p. I‑A‑147 ir II‑679, 37 punktas
2.     Iš kartu skaitomų Kitų Europos Bendrijų tarnautojų įdarbinimo sąlygų 78 straipsnio 1 ir 3 dalies matyti, kad šių sąlygų III antraštinės
dalies nuostatos pagalbiniams darbuotojams, pagal minėtą straipsnį priimtiems į darbą konferencijų vertėjais, taikomos tik
tuo atveju, kai jos yra sąlygos, kurių neapima pagal pirmą dalį sudarytoje darbo sutartyje nustatytos įdarbinimo bei atlyginimo
sąlygos.
Darbo sutarties, sudarytos dėl vertimo konkrečiomis dienomis, pasibaigimas yra būdinga bei privaloma vertėjo įdarbinimo sąlyga.
Iš Kitų Europos Bendrijų tarnautojų įdarbinimo sąlygų 74 straipsnio dėl pagalbinio darbuotojo darbo sutarties pasibaigimo
atvejų matyti, kad šis straipsnis yra viena III antraštinės dalies nuostata, nuo kurios leidžiama nukrypti pagal sesijų vertėjams,
pagalbiniams darbuotojams taikomus teisės aktus.
Be to, atsižvelgiant į tokių vertėjų priėmimo į darbą specifiką, jų amžius negali būti esminis kriterijus atlikti darbą taip,
kad sąlyga dėl amžiaus apribojimo, kuris nors ir nėra nustatytas tiesiogiai, tačiau turėtų būti toks, koks įtvirtintas minėto
74 straipsnio nuostatose, būtų įtraukiama į darbo sutartį.
(žr. 82, 84 ─ 86 ir 89 punktus)
3.     Pareigūnų tarnybos nuostatų 90 ir 91 straipsniuose įtvirtintoje teisių gynimo priemonių sistemoje ieškinys dėl žalos atlyginimo
yra savarankiška nuo ieškinio dėl panaikinimo teisių gynimo priemonė, kuris priimtinas tik pareikštas pasibaigus Pareigūnų
tarnybos nuostatuose numatytai ikiteisminei procedūrai. Ši procedūra skiriasi atsižvelgiant į tai, ar prašoma atlyginti žala
yra atsiradusi dėl asmens nenaudai priimto akto Pareigūnų tarnybos nuostatų 90 straipsnio 2 dalies prasme, ar dėl sprendimo
pobūdžio neturinčių administracijos veiksmų.
Pirmuoju atveju suinteresuotasis asmuo per nustatytus terminus turi pateikti Paskyrimų tarnybai skundą dėl jo nenaudai priimto
akto. O antruoju atveju administracinė procedūra pradedama pagal Pareigūnų tarnybos nuostatų 90 straipsnio 1 dalį pateikus
prašymą dėl žalos atlyginimo ir prireikus tęsiasi padavus skundą dėl sprendimo atmesti tokį prašymą.
Jeigu yra tiesioginis ieškinio dėl panaikinimo ir ieškinio dėl žalos atlyginimo ryšys, pastarasis priimtinas kaip papildomas
ieškinio dėl panaikinimo reikalavimas, privalomai nereikalaujant prieš tai pateikti prašymą Paskyrimų tarnybai atlyginti tariamai
patirtą žalą ar paduoti skundą dėl aiškiai ar tariamai priimto sprendimo atmesti prašymą pagrįstumo. O jeigu nurodyta žala
patiriama ne dėl siekiamo panaikinti akto, bet dėl daugelio tariamai administracijos padarytų klaidų ir neveikimo, ikiteisminė
procedūra privalomai pradedama pateikus Paskyrimų tarnybai prašymą atlyginti šią žalą.
(žr. 99, 110 ir 112 punktus)
Nuoroda: 1993 m. liepos 15 d. Pirmosios instancijos teismo sprendimo Camara Alloisio ir kt. prieš Komisiją, T‑17/90, T‑28/91 ir T‑17/92, Rink. p. II‑841, 46 punktas; 1996 m. birželio 28 d. Pirmosios instancijos teismo sprendimo
Y prieš Teisingumo Teismą, T‑500/93, Rink. VT p. I‑A-335 ir II‑977, 64 ir 66 punktai
4.     Netikslus administracijos Pareigūnų tarnybos nuostatų ir pagal analogiją Kitų Europos Bendrijų tarnautojų įdarbinimo sąlygų
aiškinimas nėra tarnybinis pažeidimas.
(žr. 105 punktą)
Nuoroda: 1972 m. liepos 13 d. Teisingumo Teismo sprendimo Heinemann prieš Komisiją, 79/71, Rink. p. 579, 11 punktas; 1994 m. birželio 9 d. Pirmosios instancijos teismo sprendimo X prieš Komisiją, T‑94/92, Rink. VT p. I‑A‑149 ir II‑481, 52 punktas
5.     Vien tik skundžiamo akto panaikinimas gali būti tinkamas atlyginimas ir iš esmės pakankamas atlyginti bet kokią ieškovo patirtą
moralinę žalą. Todėl institucijos sprendimo nebepriimti į darbą vyresnių kaip 65 metų asmenų pagalbiniais konferencijų vertėjais,
nesusijusio su jokiu neigiamu ieškovo gebėjimų įvertinimu, panaikinimą reikia laikyti tinkamu ieškovo patirtos moralinės žalos
atlyginimu.
(žr. 106 punktą)
Nuoroda: 1990 m. vasario 7 d. Teisingumo Teismo Sprendimo Culin prieš Komisiją C‑343/87, Rink. p. I‑225, 25 – 29 punktai; 1995 m. sausio 26 d. Pirmosios instancijos teismo Sprendimo Pierrat prieš Teisingumo Teismą T‑60/94, Rink. VT p. I‑A‑23 ir II‑77, 62 punktas